6.4.2022
SK
Úradný vestník Európskej únie
C 152/175
Stanovisko Európskeho hospodárskeho a sociálneho výboru – Návrh smernice Európskeho parlamentu a Rady, ktorou sa mení smernica 2003/87/ES o vytvorení systému obchodovania s emisnými kvótami skleníkových plynov v Únii, rozhodnutie (EÚ) 2015/1814 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a nariadenie (EÚ) 2015/757 [COM(2021) 551 final – 2021/0211 (COD)] Návrh rozhodnutia Európskeho parlamentu a Rady, ktorým sa mení rozhodnutie (EÚ) 2015/1814, pokiaľ ide o množstvo kvót, ktoré sa má umiestniť do trhovej stabilizačnej rezervy pre systém obchodovania s emisnými kvótami skleníkových plynov v Únii do roku 2030 [COM(2021) 571 final – 2021/0202 (COD)] (2022/C 152/29)
Spravodajca: Stefan BACK
Konzultácia
Európsky parlament, 13.9.2021 Rada, 20.9.2021
Právny základ
článok 192 ods.
1 a článok 304 Zmluvy o fungovaní Európskej únie
Príslušná sekcia
sekcia pre poľnohospodárstvo, rozvoj vidieka a životné pro­ stredie
Prijaté v sekcii
25.11.2021
Prijaté v pléne
8.12.2021
Plenárne zasadnutie č.
565
Výsledok hlasovania (za/proti/zdržalo sa)
219/3/13
1.
Závery a odporúčania 1.1.
EHSV víta ambíciu urýchliť a zvýšiť znižovanie emisií CO2 na dosiahnutie súladu s cieľmi stanovenými v európskom klimatickom predpise a Európskej zelenej dohode a plne podporuje hlavný cieľ zníženia CO2 o 55 % do roku 2030 a dosiahnutia uhlíkovo neutrálneho hospodárstva do roku 2050.
1.2.
EHSV podporuje navrhované opatrenia a z tohto dôvodu považuje za mimoriadne dôležité, aby sa venovala pozornosť problémom spojeným s plánovaným prechodom a aby sa tieto problémy náležite riešili.
To je podľa nášho názoru základnou podmienkou úspechu.
1.3.
Preto je dôležité, aby sa dôkladne analyzovali potenciálne negatívne účinky navrhovaných opatrení na konkurencieschopnosť európskeho priemyslu a poskytovateľov služieb, a to v odvetviach s vysokými emisiami uhlíka aj vo všeobecnosti, a aby sa prijali opatrenia s cieľom v čo najväčšej možnej miere zabrániť negatívnym vplyvom na hospodárstvo a negatívnym sociálnym vplyvom, ako je nezamestnanosť, energetická chudoba alebo chudoba z hľadiska mobility.
1.4.
EHSV berie na vedomie, že dostupné zdroje na rekvalifikáciu a zlepšovanie zručností, ako aj na riešenie negatívnych sociálnych dôsledkov vyplývajúcich z návrhu EU ETS budú závisieť od vývoja návrhov, o ktorých ešte rokujú spoluzákonodarcovia vrátane vytvorenia Sociálno-klimatického fondu.
Aj keď EHSV schvaľuje tieto návrhy ako také, stále pochybuje o tom, či budú dostupné zdroje dostatočné, aj keby boli návrhy financovania schválené bez podstatných zmien.
1.5.
Je potrebné zvážiť aj spôsob, akým sa celosvetovo riešia klimatické problémy, a vyhnúť sa rozdielom, ktoré by mohli znevýhodniť európske podniky.
V tejto súvislosti EHSV odkazuje okrem iného na svoje stanovisko o mechanizme kompenzácie uhlíka na hraniciach.